**До** 18 юни 2020 г.

The Rt. Hon. Earl of Derby, DL

President of the Council

University of Liverpool

Foundation Building,

Liverpool - L69 7ZX

 **Милорд,**

 Изпращам Ви това отворено писмо, в контекста на наскоро обявеното решение на Университета в Ливърпул за преименуване на сграда, кръстена на министър-председателя Уилям Ю. Гладстон.

 През историческия период, когато премахването на робството е актуална политическа тема (XVIII-XIX в.), българите в огромната си част се противопоставят на тази практика. Може би поради собствения опит на нашия народ като „рая“ в Османската империя, угнетен статут, който слабо надвишава този на робите, българите са изпитвали истинско съчувствие към поробените. Следователно е било естествено, че българските издания от периода на Възраждането дават моралната си подкрепа за каузата на Аболиционизма и за силите на Севера по време на Американската гражданска война. По-късно, когато българската държавност бива възстановена през 1878 г. - не без подкрепата на Уилям Гладстоун - първата конституция на България включва разпоредбата, че „всякой роб, от какъвто пол, вяра и народност да бъде, свободен става щом стъпи на българска територия“.

 Това ме довежда до въпроса за Уилям Гладстон. Силно съм разочарован (и смятам, че говоря и от името на немалко българи, които работят и учат във Великобритания), че безспорно правилното отхвърляне на расизма и полицейската бруталност доведе в Университета в Ливърпул до, според мен, несправедливото решение сграда във Вашия кампус да бъде лишена от доброто име на Гладстон.

 Намирам за изненадващо да видя, че целият живот и стойност на човек биват съдени единствено въз основа на негово слово, което той произнася в парламента в самото начало на кариерата си като 23-годишен депутат. Уилям Гладстон остава политически активен до над 80-годишна възраст. В рамките на дългата си и знаменателна политическа кариера политическите убеждения на Гладстоун еволюират драматично и той се превръща в пламенен критик на робството.

 В допълнение към това Гладстоун подкрепя редица каузи, които някои от водещите тогава британски политици намират за противоречащи на националния интерес на страната. С други думи, Гладстоун подкрепя каузи, които са на първо място морално обосновани, а не непременно икономически или политически изгодни. Българите са една от нациите, които могат да бъдат благодарни за подкрепата на Гладстоун във време на остра нужда, в нашия случай - в един от най-мрачните ни часове.

 След Априлското въстание от 1876 г. – вдигнато срещу османската система на робство и насилствено потиснато от османците, Гладстон става най-известната британска политическа фигура, активно противопоставяща се на „българските ужаси”, както той нарича масовите убийства на цивилни българи в книга, която публикува по въпроса.

 Придържам се към убеждението, че животът на чернокожите има значение. Същото важи и за живота на българите през XIX век, както и за спомена за онези, които подобно на Уилям Гладстон са се борили за тяхното опазване. Убеден съм, че нюансираното и задълбочено разбиране на ролята на историческите фигури и събития е най-добрата основа за пълноценно разбиране на болезнената история на расовото потисничество и съвременните му отражения. Ето защо ме натъжава да чуя, че Университетът в Ливърпул е взел едно подобно прибързано решение, основаващо се върху един единствен аспект от политическата кариера на Гладстоун, без да взима предвид останалата част от политическата му дейност, без да отчита монументалния му принос за хуманитаризма и справедливостта.

 Гладстон може и да е британски премиер, но той също е български национален герой и съм загрижен, че това решение ще накара настоящите и бъдещите български студенти - една от по-големите студентски общности във Великобритания - да се чувстват по-малко добре дошли и по-слабо представени в университетския Ви кампус. Ето защо бих искал да се възползвам от тази възможност да апелирам към Милорд и към Съвета на университета да преразгледат решението за преименуване на сградата, кръстена на премиера Уилям Ю. Гладстон, в светлината на цялостното му дело, а не само въз основа на изявления, направени по време на младежките му години.

 Позволете ми, Милорд, да използвам тази възможност, за да Ви предоставя уверенията в моята най-висока към Вас почит!

 Марин Райков